जौनपुर शहर से निकलते ही कलीचाबाद के पास राष्ट्रीय राजमार्ग के समीप एक कुँआ दिखाई देता है जिसकी बनावट अन्य कुँओं से भिन्न है। यह कुआँ दो मंजिला है, तल मंजिल पर कमरों आदि का निर्माण किया गया है जो कि कपड़े आदि बदलने के लिये था। जौनपुर एक प्राचीन शहर है तथा यहाँ का इतिहास महाजनपद काल तक जाता है। मध्यकाल में यह शहर व्यापार का गढ़ बन गया था जिसका पूरा श्रेय तुगलक व शर्कीयों को जाता है। व्यापार की अधिकता के कारण गोमती व सई नदी व्यापार के लिये प्रयोग में लायी जाती थी परन्तु भू-मार्ग का भी प्रयोग यहाँ पर होता था। जौनपुर से लखनऊ (राष्ट्रीय राजमार्ग 65) एवं बदलापुर से इलाहाबाद राजमार्ग, जौनपुर से विन्ध्याचल (मिर्जापुर वाया भदोही), जौनपुर से शाहगंज मार्ग व जौनपुर से वाराणसी (राष्ट्रीय राज्यमार्ग 67) नये मार्ग बनाये गये हैं। ये सभी वास्तविकता में प्राचीन व्यापार मार्ग हैं जिनकी पुष्टि एक निश्चित अंतराल पर बनाये गये कुएं करते हैं।